Nicolau Dols Salas

**Nicolau DOLS SALAS** (naskiĝis la 6-an de decembro 1967 en Majorkurbo) estas esperantisto kaj lingvisto el Balearoj. De decembro 2021 li prezidas la Filologian Fakon de la Instituto de Katalunaj Studoj, kiu iel rolas kiel akademio de la kataluna lingvo.

Nicolau Dols licenciiĝis pri Filozofio kaj Beletro (Kataluna Filologio) ĉe la Universitato de la Balearaj Insuloj (UIB), magistriĝis pri Filozofio ĉe la Universitato de Sheffield kaj pri Orient-aziaj Studoj ĉe la Malferma Universitato de Katalunio (UOC), kaj doktoriĝis pri Kataluna Filologio ĉe la Universitato de la Balearaj Insuloj, kun mencio pri eŭropa doktoriĝo. De 1990 ĝis 1992 li instruis la katalunan kiel lektoro en la Universitato de Sheffield, kvankam li jam apartenis al la instruantaro de UIB.

Li direktis esplorprojektojn pri infana fonologio, historio de lingvistiko kaj analizo de tradukado. Liaj esplor-interesoj estas fonologia teorio, kataluna fonologio, infana fonologio, artefaritaj lingvoj, historio de lingvistiko kaj literatura tradukado.

Li instruas ĉe la Universitato de la Balearaj Insuloj ekde 1990. De 2014 li estas plenrajta membro de la Instituto pri Katalunaj Studoj (''Institut d'Estudis Catalans*, iaspeca kataluna akademio de sciencoj), kadre de ĝia Filologia Fako. La 17-an de decembro 2021 li estis elektita prezidanto de la fako por kvarjara mandatperiodo, kun la eblo kandidati por pliaj kvar jaroj. Li estas jam la dua esperantisto en tiu posteno. La alia esperantisto kiu prezidis filologian sekcion de la akademio estis Carles Riba, famega kataluna poeto kiu gajnis premion en la Esperantaj Floraj Ludoj de Barcelono en 1909, kiam li aĝis nur 15 aŭ 16.

Dols publikigis verkojn apartenantajn al diversaj fakoj: de lingvistiko ĝis literaturo, inkluzive de eseoj, poezio, tradukoj kaj sciencaj artikoloj. Unu el liaj elstaraj verkoj estas anglalingva gramatiko de la kataluna lingvo *Catalan: a Comprehensive Grammar*, kunaŭtorita de Max W. Wheeler kaj Alan Yates, publikigita en 1999. Li verkis ankaŭ ĉapitron en la plurvoluma aŭtoritata *Gramàtica del català contemporani* [Gramatiko de la nuntempa  kataluna lingvo]: "Processos en grups consonàntics" [Procezoj en konsonantgrupoj] (2002). Li kunaŭtoris la katalunan eldonon de la *Eŭropa Eduka Tezaŭro* (2003). Pliaj liaj libroĉapitroj kaj fakaj artikoloj multnombras.

Kiel literaturisto, li ĉefe editoris la verkojn de diversaj balearaj autoroj, kiel Antoni Maria Alcover, Blai Bonet kaj Guillem Cabrer. Pri la unua, li respondecas pri la kritika eldono de lia libro *La pronúncia llatina entre catalans* [La latina prononco de la katalunoj] (2004) kaj en 2013 li publikigis libron titolitan *Antoni M. Alcover i la Seu de Mallorca* [Antoni M. Alcover kaj la Ĉefsidejo de Majorko].

Dols elstaras ankaŭ kiel tradukisto. Libroforme, el la portugala katalunen li tradukis António Ferreira, Fernando Pessoa kaj José Cardoso Pires; de la kataluna hispanen, Blai Bonet kaj aliajn majorkajn poetojn; el la hispana katalunen, Diego Sabiote. En 2002, lia katalunigo de la *Libro de Maltrankvilo* (portugale: *Livro do Desassossego*; katalune: *Llibre del desassossec'') de Fernando Pessoa ricevis la premion Crítica Serra d'Or. Pluraj liaj poemoj en esperanto aperis en *Beletra Almanako*. En la Belartaj Konkursoj de 2017 li gajnis la unuan premion en poezio per la poemo *Pasio. Poemo en ses stacioj*.
* 2017, Belartaj Konkursoj de UEA. Unua premio pri poezio pro "Pasio. Poemo en ses stacioj".

## Eksteraj ligiloj 
* (katalune) *Poesia completa*, de Blai Bonet (libroprezento).
* (katalune) «La bellesa de les dones i el pes ideal de la síl·laba en esperanto» [La beleco de la virinoj kaj la ideala pezo de silabo en esperanto]. *Kataluna Esperantisto* n-ro 366, p.&nbsp;14-23, decembro 2016.
* (angle) «Phonology and morphology and the limits of freedom in an artificial language». *Język. Komunikacja. Informacja*, 2012, vol. 7, p.&nbsp;37-52.
* (esperante) «Alprenplanado de malpli uzata lingvo en multlingva socio». En *Lingvoj de scienca komunikado kaj esplorado*, 2011.

## Referencoj 
Kategorio:Esperantologoj
Kategorio:Esperanto-verkistoj
Kategorio:Esperantlingvaj poetoj
Kategorio:Hispanaj esperantistoj
Kategorio:Hispanaj lingvistoj
Kategorio:Balearoj
Kategorio:Katalunio
Kategorio:Instruistoj de la kataluna lingvo